Uporaba 76.a člena ZDDV-1 pri vzdrževanju in popravilih 

Pojasnilo DURS, št. 4230-94/2010-2, 24. 2. 2010

Davčni zavezanec prosi za pojasnilo DURS, v katerih primerih in pod kakšnimi pogoji se mehanizem obrnjene davčne obveznosti v skladu s 76.a členom ZDDV-1 uporabi pri popravilih in vzdrževanju, ki se nanašajo na dejavnosti iz šifre F/Gradbeništvo SKD. Pojavljajo se primeri, ko določene storitve popravil in vzdrževanja naprav v določeni šifri SKD niso izrecno navedena, čeprav je iz uvodnega pojasnila k šifri F/43 SKD sicer razvidno, da pod to šifro spadajo tudi popravila in vzdrževanje. Davčni zavezanec meni, da je namen zakonodajalca takšen, da se v dobave v skladu z a) točko prvega odstavka 76.a člena ZDDV-1 uvrstijo tudi z gradbenimi deli povezana popravila in vzdrževanje, saj je namen zakonodajalca v tem delu moč razumeti, da se na področju gradbeništva uvršča čim večji krog dejavnosti, da se preprečijo morebitne goljufije na tem področju. V praksi pa je prišlo do primera, da na primer v šifro F/43.290 SKD spada inštaliranje in vgradnja avtomatskih samozapiralnih vrat, niso pa izrecno navedena tudi popravila in vzdrževanje, čeprav bi to lahko sklepali iz uvodnega pojasnila k šifri 43 SKD. Zaradi navedenega so izvajalci storitev popravili račune, ki pa so bili pozneje s strani prejemnikov računov zavrnjeni.

V nadaljevanju pojasnjujemo: 

Med dejavnosti, ki se uvrščajo v področje uporabe mehanizma obrnjene davčne obveznosti iz 76.a člena ZDDV-1 sodijo tudi storitve popravil in vzdrževanja pod šifro F/Gradbeništvo standardne klasifikacije dejavnosti. 

S preverjanjem uvrstitve v šifro Standardne klasifikacije dejavnosti – SKD 2008 (v nadaljevanju SKD) se doseže pravilna davčna obravnava določene storitve in izključi možnost, da se kot plačnik DDV pojavi davčni zavezanec, ki prejme storitev, ki ne spada v ureditev iz 76.a člena ZDDV-1. 

V izpostavljenem primeru popravila iz vzdrževanja avtomatskih samozapiralnih vrat je problem nastopil zaradi nepravilne uporabe in razlage klasifikacije SKD, za kar pa Davčna uprava Republike Slovenije (DURS) ni pristojna. Za razlago SKD je pristojen Statistični urad Republike Slovenije. 

Davčnim zavezancem priporočamo, da v primerih dvoma glede uvrstitve posameznih storitev v SKD, za pojasnilo oziroma razlago zaprosijo Statistični urad Republike Slovenije. 

Zakon o davku na dodano vrednost – ZDDV-1-UPB2 (Uradni list RS, št. 10/10) v a) točki prvega odstavka 76.a člena določa, da mora DDV plačati davčni zavezanec, identificiran za namene DDV v Sloveniji, kateremu se opravijo gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami.

Za razvrstitev storitev se v skladu s 146. členom ZDDV-1 uporablja standardna klasifikacija dejavnosti (SKD).

Pravilnik o izvajanju Zakona o davku na dodano vrednost - pravilnik (Uradni list RS, št. 141/06, 52/07, 120/07, 21/08, 123/08 in 105/09) v 127. b členu določa, da se med gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami iz a) točke 76. a člena ZDDV-1 uvrščajo storitve pod šifro F/Gradbeništvo Standardne klasifikacije dejavnosti.

V primeru popravila oziroma servisa avtomatskih samozapiralnih vrat, so davčni zavezanci na podlagi dejstva, da navedena storitev ni eksplicitno navedena v pojasnilu k šifri F/43.290 SKD, razumeli, da se navedena storitev popravila oziroma servisa ne uvršča med storitve F/Gradbeništvo. Zaradi navedenega so izstavljene račune, pri katerih so upoštevali mehanizem obrnjene davčne obveznosti iz 76.a člena ZDDV-1, popravili in izdali nove, ki pa so bili kasneje s strani prejemnikov računov zavrnjeni. 

V zvezi z navedenim DURS ne more prevzeti odgovornosti. V 127.b členu pravilnika je določeno, da se v a) točko prvega odstavka 76.a člena ZDDV-1 uvrščajo storitve pod šifro F/GRADBENIŠTVO.

Davčni zavezanec je od Statističnega urada pridobili pojasnilo, da se tudi generalni servis pokvarjenega sistema avtomatskih samozapiralnih vrat uvršča v postavko F/43.290 SKD. Po navedbah Statističnega urada, če nekaj v pojasnilih ni navedeno, ne pomeni, da ni vključeno, saj vseh primerov, ki se pojavljajo v praksi ni mogoče zajeti.

Zaradi vsega navedenega davčnim zavezancem priporočamo, da v primeru dvoma ali se določena storitev uvršča v šifro F/GRADBENIŠTVO, za pojasnilo zaprosijo Statistični urad Republike Slovenije, ki je pristojen za pojasnila in razlago v zvezi z uvrstitvijo dejavnosti v SKD. DURS ni pristojen za razvrščanje storitev v SKD, niti za razlago posameznih šifer SKD.